奉和襲美二遊詩 徐詩
作者：陸龜蒙
朝代：唐

paragraphs: 嘗聞四書曰，經史子集焉。
苟非天祿中，此事無由全。
自從秦火來，歷代逢迍邅。
漢祖入關日，蕭何爲政年。
盡力取圖籍，遂持天下權。
中興熹平時，教化還相宣。
立石刻五經，置於太學前。
賊卓亂王室，君臣如轉圜。
洛陽且煨燼，載籍宜爲煙。
逮晉武革命，生民纔息肩。
惠懷亟寡昧，戎羯俄腥羶。
已覺天地閉，競爲東南遷。
日既不暇給，墳索何由專。
爾後國脆弱，人多尚虛玄。
任學者得謗，清言者爲賢。
直至沈范輩，始家藏簡編。
御府有不足，仍令就之傳。
梁元渚宮日，盡取如蚳蝝。
兵威忽破碎，焚爇無遺篇。
近者隋後主，搜羅勢駢闐。
寶函映玉軸，彩翠明霞鮮。
伊唐受命初，載史聲連延。
砥柱不我助，驚波湧淪漣。
遂令因去書，半在餘浮泉。
貞觀購亡逸，蓬瀛漸周旋。
炅然東壁光，與月爭流天。
偉矣開元中，王道真平平。
八萬五千卷，一一皆塗鉛。
人間盛傳寫，海內奔窮研。
目云西齋書，有過東臯田。
吾聞徐氏子，奕世皆才賢。
因知遺孫謀，不[在]黃金錢。
插架幾萬軸，森森若戈鋋。
風吹籤牌聲，滿室鏗鏘然。
佳哉鹿門子，好問如除㾓。
倏來參卿處，遂得參卿憐。
開懷展櫥簏，唯在性所便。
素業已千仞，今爲峻雲巔。
雄才舊百派，相近浮日川。
君抱王佐圖，縱步凌陶甄。
他時若報德，誰在參卿先。